Restaurantul Amanda, aflat pe raza comunei Bengești-Ciocadia, incendiat sâmbătă dimineață, a produs un prejudiciu proprietarei din Baia de Fier în valoare de 45.000 de lei. Poliția a deschis un dosar penal în această cauză.
„Din primele cercetări efectuate de poliţişti la faţa locului a reieşit faptul că, la un imobil nelocuit, aflat în stare de conservare, ce aparţine unei femei de 28 de ani, din comuna Baia de Fier, se propagă un incendiu. La faţa locului au acţionat trei autospeciale din cadrul ISU Gorj, pentru stingerea incendiului. Imobilul este construit pe două nivele, pe structură de lemn, cu acoperiş din carton bituminat, pe o suprafaţă de aproximativ 400 de metri pătraţi, fiind distrus în totalitate, prejudiciul cauzat fiind de aproximativ 45.000 de lei, în curs de estimare exactă”, arată reprezentanții IPJ Gorj.
În cauză s-a întocmit dosar penal pentru distrugere din culpă, urmând să fie stabilite cu exactitate circumstanţele producerii evenimentului. Reamintim că în incinta Restaurantului Amanda, acum incendiat, în 2010 s-au tras câteva cadre dintr-un film american. Este vorba despre Ghost Rider 2, în care a jucat actorul Nicolas Cage.